ՖՏԲ հարցերի հանձնաժողովը իր գործունեությունը համադրում է կառավարության կառուցողական քաղաքականության հետ` պետություն-մասնավոր գործընկերության հայեցակարգի շրջանակներում: Հանձնաժողովը ներկայումս ձեռնամուխ է եղել ռազմավարական նշանակություն ունեցող մի շարք ձեռնարկությունների անձնագրավորման աշխատանքների իրականացմանը: Վ. Սաֆարյանը իր ելույթի վերջում հարց բարձրացրեց Հանրապետության նախագահի առջև` ստեղծելու արդյունաբերության և արտաքին առևտրի նախարարություն: Այդպիսի նախարարություններ կան ԵԱՏՄ երկրներում, որին Հայաստանն անդամակցում է, Ճապոնիայում, Մեծ Բրիտանիայում և եվրոպական երկրներում: Նա կարծիք հայտնեց, որ նման նախարարություն ստեղծելու դեպքում, վերջինս կզբաղվի տնտեսության ներքին և արտաքին կոոպերացիոն կապերի ստեղծման և զարգացման հարցերով, կնպաստի պետություն-մասնավոր գործընկերության շրջանակներում տնտեսվարողներին աջակցման արդյունավետության բարձրացմանը, որն էլ կբերի աշխատատեղերի ավելացման և համախառն ներքին արդյունքի մեծացման, ինչը անչափ կարևոր է պետական արտաքին պարտքի և ՀՆԱ-ի համամասնության վտանգավոր սահմանագծի նվազեցմանը: